送嶺南崔侍御
作者：元稹
朝代：唐

paragraphs: 我是北人長北望，每嗟南雁更南飛。
君今又作嶺南別，南雁北歸君未歸。
洞主參承驚豸角，島夷安集慕霜威。
黃家賊用鑹刀利，白水郎行旱地稀。
蜃吐朝光樓隱隱，鼇吹細浪雨霏霏。
毒龍蛻骨轟雷鼓，野象埋牙斸石磯。
火布垢塵須火浣，木綿溫軟當綿衣。
桄榔麪磣檳榔澀，海氣常昏海日微。
蛟老變爲妖婦女，舶來多賣假珠璣。
此中無限相憂事，請爲殷勤事事依。